b'\n_START_ARTICLE_\nKlara Rokomor\n_START_SECTION_\nAnkstyvieji metai\n_START_PARAGRAPH_\nKlara Reisenberg gim\xc4\x97 Vilniaus mieste, tuometin\xc4\x97je Vilniaus gubernijoje (Rusijos imperijoje). Klara buvo neeilini\xc5\xb3 geb\xc4\x97jim\xc5\xb3 vaikas, b\xc5\xabdama penkeri\xc5\xb3 met\xc5\xb3 d\xc4\x97ka savo talento groti smuiku buvo priimta \xc4\xaf Sankt Peterburgo konservatorij\xc4\x85. Net iki \xc5\xa1ios dienos Klara i\xc5\xa1liko jauniausia priimta mokine min\xc4\x97toje institucijoje. Jos mokytojas konservatorijoje buvo virtuozas Leopoldas Aueris. Deja, d\xc4\x97l i\xc5\xa1kilusi\xc5\xb3 sveikatos problem\xc5\xb3 paauglyst\xc4\x97je, kurias l\xc4\x97m\xc4\x97 prasta mityba vaikyst\xc4\x97je, jai teko atsisakyti smuiko pamok\xc5\xb3. Ta\xc4\x8diau tai paskatino j\xc4\x85 atrasti tik 1919\xc2\xa0m. i\xc5\xa1rast\xc4\x85 pirm\xc4\x85j\xc4\xaf elektronin\xc4\xaf muzikos instrument\xc4\x85\xc2\xa0\xe2\x80\x93 teremin\xc4\x85 (angl. theremin, kitaip dar theramin, thereminvox, aetherphone). Reisenberg\xc5\xb3 \xc5\xa1eima b\xc4\x97go nuo Spalio revoliucijos padarini\xc5\xb3 ir Klara 1921\xc2\xa0m. pabaigoje atvyko \xc4\xaf Jungtines Amerikos Valstijas, kur prasid\xc4\x97jo jos, kaip muzikant\xc4\x97s, karjera.\n_START_SECTION_\nKarjera\n_START_PARAGRAPH_\nKlara Rockmore atliko kelet\xc4\x85 pasirodym\xc5\xb3 su orkestru Niujorke ir Filadelfijoje bei gastroliavo su muzikos atlik\xc4\x97ju Paul Robeson. Pirm\xc4\x85j\xc4\xaf savo komercin\xc4\xaf \xc4\xafra\xc5\xa1\xc4\x85, pavadinimu The Art of the Theremin, ji i\xc5\xa1leido gana v\xc4\x97lai\xc2\xa0\xe2\x80\x93 tik 1977\xc2\xa0m. b\xc5\xabdama 66-eri\xc5\xb3 met\xc5\xb3. \xc5\xa0io albumo prodiuseris buvo Robert Moog i\xc5\xa1 \xc4\xafra\xc5\xa1\xc5\xb3 kompanijos \xe2\x80\x9eRCA\xe2\x80\x9c, 1964\xc2\xa0m. pristat\xc4\x99s pirm\xc4\x85j\xc4\xaf sintezatori\xc5\xb3. Prie debiutinio albumo k\xc5\xabrimo prisid\xc4\x97jo ir Klaros sesuo, \xc5\xbeymi pianist\xc4\x97 Nadia Reisenberg. Pra\xc4\x97jus a\xc5\xa1tuoneriems metams po Klaros mirties, 2006\xc2\xa0m. buvo i\xc5\xa1leistas antrasis jos k\xc5\xabrybos albumas pavadinimu \xe2\x80\x9eClara Rockmore\xe2\x80\x99s Lost Theremin Album\xe2\x80\x9c._NEWLINE_Absoliuti klausa ir klasikin\xc4\x97s muzikos pagrindai Klarai suteik\xc4\x97 prana\xc5\xa1um\xc4\x85 prie\xc5\xa1 daugel\xc4\xaf kit\xc5\xb3 to laikme\xc4\x8dio teremino atlik\xc4\x97j\xc5\xb3. Klara Rockmore pasteb\xc4\x97jo kelet\xc4\x85 tr\xc5\xabkum\xc5\xb3 pradiniame teremino instrumente ir tuo prisid\xc4\x97jo prie \xc5\xa1io i\xc5\xa1radimo tobulinimo. Klar\xc4\x85 Rockmore ir Lev\xc4\x85 Teremin\xc4\x85 siejo artimi santykiai, tod\xc4\x97l ji gal\xc4\x97jo \xc4\xaftakoti instrumento projektavim\xc4\x85 ir raid\xc4\x85: pavyzd\xc5\xbeiui, suma\xc5\xbeintas instrumento profilis, d\xc4\x97l to atlik\xc4\x97jas tapo labiau matomas auditorijai, taip pat padidintas instrumento diapazonas nuo trij\xc5\xb3 iki penki\xc5\xb3 oktav\xc5\xb3.\n_START_SECTION_\nAsmeninis gyvenimas\n_START_PARAGRAPH_\nNors Levas Tereminas buvo kelet\xc4\x85 kart\xc5\xb3 pasipir\xc5\xa1\xc4\x99s Klarai, ji 1933\xc2\xa0m. susituok\xc4\x97 su advokatu Robert Rockmore. \xc5\xa0i pavard\xc4\x97 ir tapo Klaros sceniniu vardu._NEWLINE_Klara mir\xc4\x97 1998\xc2\xa0m. gegu\xc5\xbe\xc4\x97s 10 d., sulaukusi 87-eri\xc5\xb3 met\xc5\xb3.\n_START_SECTION_\nPopuliarioji kult\xc5\xabra\n_START_PARAGRAPH_\nAirijos electropop muzikos grup\xc4\x97s \xe2\x80\x9eThe Garland Cult\xe2\x80\x9c 2007\xc2\xa0m. albume \xe2\x80\x9eProtect Yourself from Hollywood\xe2\x80\x9c yra daina, skirta Klarai._NEWLINE_2014\xc2\xa0m. ra\xc5\xa1ytojas Sean Michaels i\xc5\xa1leido roman\xc4\x85 pavadinimu \xe2\x80\x9eUs Conductors\xe2\x80\x9c, kuriame pasakojami i\xc5\xa1galvoti santykiai tarp Rockmore ir Levo Teremino._NEWLINE_2016\xc2\xa0m. kovo 9 d., minint 105-\xc4\x85j\xc4\xaf Klaros gimtadien\xc4\xaf, \xe2\x80\x9eGoogle\xe2\x80\x9c interaktyvus logotipas pagrindiniame puslapyje buvo paskirtas jai.'